Δήμος Ν.Σμύρνης

ΜΑΘΗΜΑ PILATES ΣΤΟ ΑΛΣΟΣ ΝΕΑΣ ΣΜΥΡΝΗΣ
2024-05-25 11:00 - 13:00 (Europe/Athens)

ΕΚΔΗΛΩΣΗ ΜΝΗΜΗΣ ΓΙΑ ΤΗΝ ΓΕΝΟΚΤΟΝΙΑ ΤΩΝ ΠΟΝΤΙΩΝ
2024-05-25 19:00 - 21:00
Εκδήλωση τιμής με τίτλο «Η φλόγα της μνήμης» διοργανώνει η Ένωση Ποντίων Νέας Σμύρνης – Αγ. Δημητρίου – Π. Φαλήρου «Η Μαύρη Θάλασσα», με αφορμή την επέτειο για την Γενοκτονία των Ποντίων. Η εκδήλωση θα πραγματοποιηθεί το Σάββατο 25 Μαΐου, ώρα 19:00 στην Πλατεία Γενοκτονίας (Αμισού & Αίνου, Άνω Νέα Σμύρνη).
Στις 18:30 . θα ξεκινήσουν δρομείς, μέλη και φίλοι της Ένωσης, ενδεδυμένοι με τις φανέλες των ομάδων του Πόντου, από το Μικρασιατικό Μνημείο, μπροστά από την Εστία Νέας Σμύρνης, διασχίζοντας και την πλατεία, για να μεταφέρουν συμβολικά στο Μνημείο της Γενοκτονίας τη φλόγα της μνήμης.
Στεφάνι στο Μνημείο θα καταθέσει ο Δημαρχος Νέας Σμύρνης Γιώργος Κουτελάκης.
Η εκδήλωση θα ξεκινήσει με επιμνημόσυνη δέηση από τον Σεβασμιώτατο Μητροπολίτη Ν.Σμύρνης κ.κ. Συμεών. Θα ακολουθήσει ομιλία από την Πρόεδρο Ράνια Χρυσοχοΐδου και η εκδήλωση θα ολοκληρωθεί με καλλιτεχνικό αφιέρωμα με τη συμμετοχή των μουσικών Γιάννη Καζαντζίδη, Φίλιππου Πουρπουτίδη, Φώτη Κοζυράκη, τη Χορωδία και τη Χορευτική ομάδα της Ένωσης.

ΕΚΔΗΛΩΣΗ ΓΙΑ ΤΗΝ ΜΑΧΗ ΤΗΣ ΚΡΗΤΗΣ
2024-05-25 20:30 - 22:30
Τα 83 χρόνια από την Μάχη της Κρήτης τιμά η Ένωση Κρητών Νέας Σμύρνης το Σάββατο 25 Μαΐου, στις 20:30 στο Άλσος.

Η εκδήλωση τιμής και μνήμης θα ξεκινήσει με την τήρηση ενός λεπτού σιγής για τα θύματα, και θα ακολουθήσει παρέλαση μαθητών με κρητικές παραδοσιακές φορεσιές.

Χαιρετισμούς θα απευθύνουν ο πρόεδρος της Ένωσης Τάκης Πρασσάκης και ο Δήμαρχος Νέας Σμύρνης Γιώργος Κουτελάκης. Κύριος ομιλητής θα είναι ο στρατηγός εν αποστρατεία Αντώνης Μυτιληνάκης, Πρόεδρος της Κρητικής Εστίας.

Στην εκδήλωση θα συμμετέχουν όλα τα χορευτικά τμήματα της Ένωσης Κρητών (παιδικά, εφηβικά, ενηλίκων). Ενδιάμεσα θ’ ακουστούν ριζίτικα τραγούδια από την ομάδα «Αίγαγρος» και το Τραγούδι «Ξαστεριά» από το Τμήμα Παραδοσιακών Μουσικών Οργάνων της Ένωσης

Κοινωνική Ανθεκτικότητα των Πόλεων: Ο Ρόλος του Κοινωνικού Κεφαλαίου και των Κοινωνικών Δικτύων
2024-05-29 17:00 - 19:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Συνεχίζονται οι διαλέξεις του Σύγχρονου Λαϊκού Πανεπιστήμιου (ΣΥ.ΛΑ.Π.) του Δήμου Νέας Σμύρνης στο πλαίσιο του Εαρινού εξαμήνου.
Η επόμενη διάλεξη με τίτλο “Κοινωνική Ανθεκτικότητα των Πόλεων: Ο Ρόλος του Κοινωνικού Κεφαλαίου και των Κοινωνικών Δικτύων” θα πραγματοποιηθεί την Τετάρτη 29 Μάϊου, ώρα 17:00-19:00 στον Δημοτικό Πολυχώρο “Γαλαξίας”.
Εισηγήτρια θα είναι η Παναγιώτα Καραμέρου, Δρ. Χαροκόπειου Πανεπιστημίου Αθηνών

ΠΑΡΟΥΣΙΑΣΗ ΒΙΒΛΙΟΥ ΣΤΟ ΓΑΛΑΞΙΑ
2024-05-30 19:00 - 21:00 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Το βιβλίο του Δημήτρη Μάντζαρου «ΕΑΜ Λέσβου – Ηττημένοι Νικητές» παρουσιάζεται την Πέμπτη 30 Μαΐου, ώρα 19:00 στο Δημοτικό Πολυχώρο «Γαλαξίας».
Για το βιβλίο θα μιλήσουν ο Νίκος Βαφέας, καθηγητής Ιστορικής και Πολιτικής Κοινωνιολογίας στο Τμήμα Πολιτικής Επιστήμης του Πανεπιστημίου Κρήτης και ο Νίκος Θεοτοκάς, ομότιμος καθηγητής στο Τμήμα Πολιτικής Επιστήμης και Ιστορίας στο Πάντειο Πανεπιστήμιο.
Την εκδήλωση θα συντονίσει ο συγγραφέας Σωκράτης Μαντζουράνης

ΜΟΥΣΙΚΗ ΒΡΑΔΙΑ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-05-31 19:00 - 21:00
Η βιογραφία της μεγάλης αρχοντορεμπέτισσας Μαρίκας Νίνου «σαν άστρο εβασίλεψα», εκδ. Ελληνοεκδοτική, παρουσιάζεται αύριο Παρασκευή 31/05 στις 19:00 στον κήπο της Δημοτικής Βιβλιοθήκης Νέας Σμύρνης.
Οι δύο συγγραφείς, η Κατερίνα Τσιρίδου και ο Τάσος Κακλαμάνης θα διαβάσουν αποσπάσματα του βιβλίου και θα ακολουθήσει μουσική παρουσίαση την οποία θα προλογίσει ο φιλόλογος και συγγραφέας Δημήτρης Αλεξάνδρου.
Τραγούδια της Μαρίκας Νίνου θα ερμηνεύσει η Κατερίνα Τσιρίδου.
Ο Τάσος Κακλαμάνης και ο Νίκος Πρωτόπαπας θα συνοδεύουν την βραδιά με μπουζούκι και κιθάρα.

ΓΙΟΡΤΑΖΕΙ ΤΟ ΚΟΛΥΜΒΗΤΙΚΟ ΤΜΗΜΑ ΤΟΥ ΠΑΝΙΩΝΙΟΥ
2024-06-01 17:00 - 19:00
Γιορτή επιδείξεων για να τιμήσει τους αθλητές και τα στελέχη του διοργανώνει το Τμήμα Κολύμβησης του Πανιώνιου το Σάββατο, 1η Ιουνίου στις 17.00 στο Δημοτικό Κολυμβητήριο Νέας Σμύρνης (Αρτάκης).

Ο μεγαλύτερος και ο πιο ιστορικός πολυαθλητικός Σύλλογος της χώρας παρουσιάζει την πρόοδο και τις επιτυχίες των αθλητών/τριών και αναγνωρίζει την προσπάθεια όλων των στελεχών του Τμήματος και του Συλλόγου που συμβάλλουν καθημερινά στην καλλιέργεια και εκγύμναση των νέων.

ΓΙΟΡΤΗ ΚΟΛΥΜΒΗΣΗΣ ΑΠΟ ΤΟΝ ΜΙΛΩΝΑ
2024-06-02 09:00 - 12:00
Την ετήσια καλοκαιρινή του γιορτή για τα παιδιά του Κολυμβητικού Τμήματος διοργανώνει ο Μίλωνας την Κυριακή 2 Ιουνίου, στο Κλειστό Δημοτικό Κολυμβητήριο Νέας Σμύρνης!Η γιορτή θα ξεκινήσει στις 09:00, με ώρα προσέλευσης 08:15, ενώ η γιορτή για τα παιδάκια στη μικρή πισίνα θα ξεκινήσει στις 10:30.Ο Μίλωνας καλεί τους φίλους του και υπόσχεται πολλές εκπλήξεις!

ΕΚΔΗΛΩΣΗ ΓΙΑ ΤΑ ΠΑΙΔΙΑ ΓΙΑ ΤΗΝ ΠΑΓΚΟΣΜΙΑ ΗΜΕΡΑ ΠΕΡΙΒΑΛΛΟΝΤΟΣ
2024-06-05 18:00 - 20:00
Διαδραστική εκδήλωση για παιδιά με αφορμή την Παγκόσμια Ημέρα Περιβάλλοντος διοργανώνουν η Δημοτική Βιβλιοθήκη Νέας Σμύρνης και οι εκδόσεις ΜΕΤΑΙΧΜΙΟ την Τετάρτη 5 Ιουνίου 2024, στις 18:00 και στις 19:00 στον χώρο της Δημοτικής Βιβλιοθήκης (Αϊδινίου 28).

Η εκδήλωση έχει ως βασικό άξονα τα βιβλία της Ελένης Ανδρεάδη από τη βραβευμένη σειρά «Πράκτορες του Πλανήτη». Τα παιδιά, από 8 ετών και άνω, καλούνται να αναλάβουν μια άκρως απόρρητη αποστολή για να σώσουν τον πλανήτη από τους κινδύνους που τον απειλούν και εξιχνιάζουν μυστηριώδεις υποθέσεις όπου τα πάντα μπορεί να συμβούν.

Σχεδιασμός και εμψύχωση: Πράκτορες του Πλανήτη

Είσοδος ελεύθερη με δηλώσεις συμμετοχής στο 213 2025961 (Δευτέρα έως Παρασκευή, 09:00-14:00)

ΔΗΜΟΤΙΚΗ ΒΙΒΛΙΟΘΗΚΗ: Η ΠΙΟ ΓΛΥΚΙΑ ΕΚΔΗΛΩΣΗ ΤΟΥ ΚΑΛΟΚΑΙΡΙΟΥ
2024-06-10 19:00 - 21:00
Η ιστορία των γλυκών του κουταλιού από την αρχαιότητα μέχρι τις μέρες μας παρουσιάζεται την Δευτέρα 10 Ιουνίου, ώρα 19:00, στον κήπο της Δημοτικής Βιβλιοθήκης Νέας Σμύρνης (Αϊδινίου 28).
Την πιο… γλυκιά εκδήλωση του καλοκαιριού συνδιοργανώνουν ο Δήμος Νέας Σμύρνης και η Παναθηναϊκή Οργάνωση Γυναικών Νέας Σμύρνης.
Ομιλήτρια θα είναι η Κλαυδία Μάμαλη, ενώ χαιρετισμό θα απευθύνει ο Δημοτικός Σύμβουλος Λάζαρος Κικίδης.

ΤΕΛΙΚΟΙ ΤΟΥΡΝΟΥΑ ΤΕΝΙΣ
2024-06-12 20:00 - 22:00
Πραγματοποιούνται αύριο Τετάρτη 12 Ιουνίου οι τελικοί του Τουρνουά Τένις του αντίστοιχου Τμήματος του Δήμου Νέας Σμύρνης.
Οι τελικοί θα πραγματοποιηθούν στο Γήπεδο Τένις Αρτάκης (δίπλα από το Δημοτικό Κολυμβητήριο) και συμμετέχουν άνδρες και γυναίκες από όλες τις κατηγορίες.
Ώρα έναρξης 20:00

ΠΑΡΟΥΣΙΑΣΗ ΒΙΒΛΙΟΥ ΜΕΤΑ ΜΟΥΣΙΚΗΣ ΣΤΗΝ ΔΗΜΟΤΙΚΗ ΒΙΒΛΙΟΘΗΚΗ
2024-06-14 19:00 - 21:00
Σε μια… ανατρεπτική παρουσίαση βιβλίου προσκαλούν τους δημότες η Δημοτική Βιβλιοθήκη Νέας Σμύρνης και οι εκδόσεις Ίκαρος.
Πρόκειται για το νέο βιβλίο του Αχιλλέα ΙΙΙ με τίτλο “Τέλος Πάντων” που θα παρουσιαστεί την Παρασκευή 14 Ιουνίου, ώρα 19:00 στους φιλόξενους κήπους της Δημοτικής Βιβλιοθήκης.
Επιχειρώντας να αποκηρύξουν εμπράκτως τα περισσότερα από τα κλισέ που συναντώνται συνήθως στις παρουσιάσεις βιβλίων και να αποδείξουν ότι η λογοτεχνία είναι εξίσου σοβαρό παιχνίδι με την ίδια τη ζωή, ο βραβευμένος συγγραφέας, ο κιθαρίστας Θέμης Βασιλείου και ο ντράμερ Ηλίας Λιβιεράτος, συστήνουν στο κοινό την Μπάντα του Τέλους και παρουσιάζουν μια ανατρεπτική και γεμάτη χιούμορ παράσταση διάρκειας μισής ώρας, με μερικούς από τους τρόπους με τους οποίους θα μπορούσε να καταστραφεί ο κόσμος.
Το βιβλίο θα προλογίσει η Γραμματέας του Δημοτικού Συμβουλίου Ράνια Οικονόμου.

ΠΑΡΟΥΣΙΑΣΗ ΒΙΒΛΙΙΟΥ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-06-15 19:00 - 21:00
Το νέο βιβλίο του Δημοσθένη Παπαμάρκου “Μεταποίηση” (Εκδόσεις Πατάκη) παρουσιάζεται το Σάββατο 15 Ιουνίου, ώρα 19:00, στον δροσερό κήπο της Δημοτικής Βιβλιοθήκης (Αϊδινίου 28).
Για το βιβλίο θα μιλήσει ο ίδιος ο συγγραφέας, ο οποίος στη συνέχεια θα συνομιλήσει με το κοινό.
Προλογίζει η Πηνελόπη Δεληγιάννη.

ΓΙΟΡΤΗ ΥΙΟΘΕΣΙΑΣ ΑΔΕΣΠΟΤΩΝ
2024-06-16 11:00 - 15:00
Μια μοναδική γιορτή για να αποκτήσει το κάθε αδέσποτο το παντοτινό του σπίτι διοργανώνουν το Γραφείο Αστικής Πανίδας του Δήμου Νέας Σμύρνης και ο Φιλοζωικός Σύλλογος Αιγιαλείας σε συνεργασία με την Ελληνική Ολυμπιακή Ένωση και τον ΠΣΑΤ.
Η γιορτή θα πραγματοποιηθεί στο Άλσος της Νέας Σμύρνης, την Κυριακή 16 Ιουνίου από τις 11:00 έως τις 15:00.
Η εκδήλωση υποστηρίζεται από τον Δήμο Νέας Σμύρνης, τον Δήμο Αιγιαλείας και την Πανελλαδική Φιλοζωική Περιβαλλοντική Ομοσπονδία.

ΕΚΔΗΛΩΣΗ ΜΝΗΜΗΣ ΓΙΑ ΤΗΝ ΣΦΑΓΗ ΤΩΝ ΠΡΟΣΚΟΠΩΝ ΤΟΥ ΑΪΔΙΝΙΟΥ
2024-06-18 19:00 - 21:00
Εκδήλωση μνήμης για την επέτειο της σφαγής των προσκόπων του Αϊδινίου που έγινε στις 18 Ιουνίου του 1919 πραγματοποιείται αύριο Τρίτη, στις 19:00 στη Δημοτική Βιβλιοθήκη Νέας Σμύρνης (Αϊδινίου 28).
Αφορμή για την εκδήλωση είναι το μυθιστόρημα του Κώστα Στοφόρου “Πολύ αργά για τ’ Αϊδίνι” που κυκλοφορεί από τις εκδόσεις Αρτέον.
Θα μιλήσουν: Θεόδωρος Ντάντος, Πρόεδρος Πανιωνίου Γυμναστικού Συλλόγου Σμύρνης Νικόλαος, Κ. Παραδείσης, τέως Αντιπρόεδρος Διοικητικού Συμβουλίου του Σώματος Ελλήνων Προσκόπων -συγγραφέας του βιβλίου «Ο προσκοπισμός στις αλησμόνητες πατρίδες 1919- 1922» και ο συγγραφέας Κώστας Στοφόρος
Την εκδήλωση θα συντονίσει ο Λάζαρος Κικίδης -Δημοτικός Σύμβουλος Νέας Σμύρνης- υπεύθυνος Δημοτικής Βιβλιοθήκης

ΠΑΡΟΥΣΙΑΣΗ ΒΙΒΛΙΟΥ ΣΤΗ ΔΗΜΟΤΙΚΗ ΒΙΒΛΙΟΘΗΚΗ
2024-06-19 19:00 - 21:00
Αυλαία ρίχνει για φέτος η Δημοτική Βιβλιοθήκη Νέας Σμύρνης (Αϊδινίου 28) με την παρουσίαση του βιβλίου “Το χρώμα του καλοκαιριού” (εκδόσεις Υδροπλάνο), την Τετάρτη 19 Ιουνίου, ώρα 19:00.
Η συγγραφέας του βιβλίου Μαρία Ανδρικοπούλου προσκαλεί παιδιά από 5-11 ετών στον δροσερό κήπο της Βιβλιοθήκης σε μια διαδραστική παρουσίαση. Μαζί θα διαβάσουν αποσπάσματα, θα ζωγραφίσουν και θα παίξουν παιχνίδια ρόλων βασισμένα στο βιβλίο.
Η Δημοτική Βιβλιοθήκη κλείνει “ραντεβού τον Σεπτέμβρη” με τους φίλους της κι εύχεται καλό καλοκαίρι.

"ΜΕ ΤΑ ΧΡΩΜΑΤΑ ΤΗΣ ΑΘΩΟΤΗΤΑΣ" - ΕΚΘΕΣΗ ΖΩΓΡΑΦΙΚΗΣ & ΕΙΚΑΣΤΙΚΩΝ ΠΑΙΔΙΩΝ ΚΑΙ ΕΦΗΒΩΝ ΣΤΟΝ ΓΑΛΑΞΙΑ
2024-06-21 18:00 - 2024-06-23 21:00
«Με τα χρώματα της αθωότητας» είναι ο τίτλος της ομαδικής έκθεσης ζωγραφικής και εικαστικών, που διοργανώνει ο Όμιλος για την UNESCO Τεχνών, Λόγου και Επιστημών Ελλάδος, με τη συνεργασία του Δήμου Νέας Σμύρνης, από 21 ως 23 Ιουνίου 2024, στον Δημοτικό Πολυχώρο Πολιτισμού «Γαλαξίας» του Δήμου Νέας Σμύρνης.

Σκοπός του Ομίλου μέσα από αυτή την έκθεση, που πραγματοποιείται για 12 συνεχή έτη, είναι να προβληθεί το έργο νέων παιδιών και εφήβων, ηλικίας 5 – 18 ετών, μελών της ομάδας Juniors του Ομίλου από την Ελλάδα και το εξωτερικό, καθώς και μαθητών/τριών του 7ου Δημοτικού Σχολείου και 6ου Γυμνασίου Νέας Σμύρνης και του FLUXUS Art School Νέας Σμύρνης, αναδεικνύοντας έτσι την καλπάζουσα και αβίαστη φαντασία τους και δίνοντας βήμα στη δημιουργικότητα και τις εικαστικές, εκφραστικές τους ικανότητες.

Δύο χρόνια μετά το μεγάλο σοκ της πανδημίας και τις μεγάλες προκλήσεις και κρίσεις που μαστίζουν την ανθρωπότητα και την εποχή μας (ενεργειακή και κλιματική κρίση, κρίση θεσμών και αξιών, πολεμικές συγκρούσεις, βία κ.ά), τα νέα παιδιά αναζητούν διεξόδους και να αποτυπώνουν στο έργο τους όλα αυτά που αποτελούν για εκείνα έναυσμα και πηγή έμπνευσης δημιουργίας, δίνοντας τη δυνατότητα στον επισκέπτη της έκθεσης να δει το όραμά τους για τη ζωή, μέσα από την τέχνη.

INFO:
Διάρκεια έκθεσης: 21 – 23 Ιουνίου 2024
Ώρες και μέρες λειτουργίας:
Παρασκευή – Σάββατο: 18:00 – 21:00
Κυριακή: 12:00 – 14:00 και 18:00 – 21:00
Χώρος: Δημοτικός Πολυχώρος Πολιτισμού «Γαλαξίας» Νέας Σμύρνης
Διεύθυνση: 2ας Μαϊου 16 (κεντρική πλατεία Νέας Σμύρνης), ΤΚ 171 21
Εγκαίνια: Σάββατο 22 Ιουνίου 2024 και ώρα 19:00
Είσοδος ελεύθερη

Ανοιχτή συζήτηση για την προστασία των εφήβων και το θεσμό της αναδοχής
2024-06-26 18:00 - 20:00 | ΑΙΘΟΥΣΑ ΔΗΜΟΤΙΚΟΥ ΣΥΜΒΟΥΛΙΟΥ, 2ας Μαΐου 8, Νέα Σμύρνη, 17121, Ελλάδα

ΣΥΜΠΛΗΡΩΣΕ ΕΞΥΠΝΑ ΤΟ ΜΗΧΑΝΟΓΡΑΦΙΚΟ ΣΟΥ
2024-06-28 20:00 - 21:30 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Μια πολύ ενδιαφέρουσα εκδήλωση για την ορθή συμπλήρωση των μηχανογραφικών των παιδιών που είναι υποψήφια για την τριτοβάθμια εκπαίδευση διοργανώνει ο Δήμος Νέας Σμύρνης την Παρασκευή 28 Ιουνίου, ώρα 20:00, στον Δημοτικό Πολυχώρο “Γαλαξίας”.
Η εκδήλωση απευθύνεται στους υποψήφιους και τους γονείς τους και θα απαντηθούν ερωτήματα όπως τι να προσέξουν κατά την συμπλήρωση του μηχανογραφικού, ποιο επιστημονικό πεδίο να ακολουθήσουν κ.α.
Την ενημέρωση θα κάνει ο Νίκος Δεμερτζής, Σύμβουλος Σταδιοδρομίας, Διευθυντής του 5ου Γενικού Λυκείου Νέας Σμύρνης

ΠΑΡΟΥΣΙΑΣΗ ΒΙΒΛΙΟΥ ΣΤΟΝ ΓΑΛΑΞΙΑ
2024-07-01 19:30 - 21:30 | Γαλαξίας – Δημοτικός Πολυχώρος Πολιτισμού Νέας Σμύρνης, 2ας Μαΐου 16, Νέα Σμύρνη, 171 21, Greece
Στην παρουσίαση του βιβλίου του Μενέλαου Χαραλαμπίδη “Οι Δωσίλογοι” (εκδόσεις Αλεξάνδρεια) προσκαλεί ο Δήμος Νέας Σμύρνης την Δευτέρα 1 Ιουλίου, ώρα 19:30, στον Δημοτικό Πολυχώρο “Γαλαξίας”.
Για το βιβλίο θα μιλήσουν ο Χάρης Αθανασιάδης, Καθηγητής στο Τμήμα Πολιτικής Επιστήμης & Ιστορίας του Παντείου Πανεπιστημίου, ο Νίκος Βαφέας, Καθηγητής στο Τμήμα Πολιτικής Επιστήμης του Πανεπιστημίου Κρήτης και ο συγγραφέας.
Θα ακολουθήσει συζήτηση με το κοινό.

ΣΤΑΥΡΟΣ ΞΑΡΧΑΚΟΣ στην έναρξη των ΙΩΝΙΚΩΝ ΓΙΟΡΤΩΝ στο ΑΛΣΟΣ
2024-09-05 21:00 - 23:00

Ο ΣΤΕΦΑΝΟΣ ΚΟΡΚΟΛΗΣ ΣΤΙΣ ΙΩΝΙΚΕΣ ΓΙΟΡΤΕΣ 2024
2024-09-06 21:00 - 23:00
Τον ταλαντούχο Στέφανο Κορκολή και την βασική ερμηνεύτριά του Σοφία Μανουσάκη υποδέχονται οι Ιωνικές Γιορτές 2024, την Παρασκευή 6 Σεπτεμβρίου.Ο καλλιτέχνης αναμένεται να ξεδιπλώσει την μουσική του διαδρομή σε μια παράσταση – συναυλία σ’ ένα πρόγραμμα που αψηφά την ροή του χρόνου κι όλα μοιάζουν σαν να έγιναν σήμερα.Θα ακουστούν επιλεγμένες συνθέσεις και τραγούδια του Στέφανου Κορκολή, πιανιστικές και ορχηστρικές συνθέσεις του καλλιτέχνη καθώς και τραγούδια των Θεοδωράκη, Χατζιδάκι, Ξαρχάκου, Λοΐζου και Πλέσσα που έμειναν στην ιστορία.

Ο ΠΑΝΟΣ ΜΟΥΖΟΥΡΑΚΗΣ ΣΤΙΣ ΙΩΝΙΚΕΣ ΓΙΟΡΤΕΣ
2024-09-07 21:00 - 23:00
Τον ανατρεπτικό, ρομαντικό και θεατρικό Πάνο Μουζουράκη υποδέχονται οι ΙΩΝΙΚΕΣ ΓΙΟΡΤΕΣ 2024 το Σάββατο 7 Σεπτεμβρίου.Ο πολυδιάστατος καλλιτέχνης επιστρέφει στις live εμφανίσεις κουβαλώντας στις αποσκευές του το νέο του άλμπουμ «Μεγαλώνω» σε μουσική Θέμη Καραμουρατίδη και στίχους Γεράσιμου Ευαγγελάτου.Μαζί με τραγούδια σταθμούς από την προσωπική του δισκογραφία –και όχι μόνο- ο Πάνος Μουζουράκης υπόσχεται να συνεπάρει το κοινό σε μια παράσταση που θα διασκεδάσει αλλά και θα συγκινήσει.

Ο ΜΙΚΗΣ ΤΗΣ ΝΕΑΣ ΣΜΥΡΝΗΣ ΣΤΙΣ ΙΩΝΙΚΕΣ ΓΙΟΡΤΕΣ
2024-09-08 21:00 - 23:00
Την λαϊκή ορχήστρα “Μίκης Θεοδωράκης” υποδέχονται αύριο Κυριακή 8 Σεπτεμβρίου οι ΙΩΝΙΚΕΣ ΓΙΟΡΤΕΣ για μια συναυλία αφιερωμένη στα 50 χρόνια Δημοκρατίας (1974-2024) αλλά και στον “δικό” μας Μίκη Θεοδωράκη της Νέας Σμύρνης.
Η λαϊκή ορχήστρα “Μίκης Θεοδωράκης” με ερμηνευτές τους Γεράσιμο Ανδρεάτο, Παναγιώτη Πετράκη και Χρυσηίδα και σολίστ τον Μανώλη Καραντίνη θα μας ταξιδέψουν στο έργο του κορυφαίου συνθέτη του οποίου το μεγαλύτερο και σημαντικότερο μέρος το έγραψε στην πόλη μας όπου διέμενε από το 1938 έως την δικτατορία του 1967
Ώρα έναρξης: 21:00
Γενική είσοδος: 7 ευρώ
Εισιτήρια στα ταμεία του Άλσους 10:00-13:00 και 17:30-20:00 και μία ώρα πριν την έναρξη της εκδήλωσης

ΟΙ «ΟΚΤΩ ΓΥΝΑΙΚΕΣ» ΤΟΥ ΡΟΜΠΕΡ ΤΟΜΑ ΣΤΙΣ ΙΩΝΙΚΕΣ ΓΙΟΡΤΕΣ
2024-09-09 21:00 - 23:00
Την διάσημη αστυνομική κωμωδία του Ρομπέρ Τομά «Οκτώ Γυναίκες» φιλοξενούν οι ΙΩΝΙΚΕΣ ΓΙΟΡΤΕΣ του Δήμου Νέας Σμύρνης την Δευτέρα 9 Σεπτεμβρίου.Υπό τις σκηνοθετικές οδηγίες του Χρήστου Σουγάρη οι Υρώ Μανέ, Γιώτα Φέστα, Τάνια Τρύπη, Φωτεινή Ντεμίρη, Ευγενία Δημητροπούλου, Ιωάννα Τριανταφυλλίδου, Ευγενία Ξυγκόρου και Μαρίζα Τσάρη, έρχονται ξαφνικά αντιμέτωπες μ’ έναν φόνο αλλά και με τα πιο καλά κρυμμένα μυστικά τους.Όλες οι απαντήσεις θα δοθούν επί σκηνής…

Η "ΣΠΑΣΜΕΝΗ ΣΤΑΜΝΑ" ΣΤΙΣ ΙΩΝΙΚΕΣ ΓΙΟΡΤΕΣ
2024-09-11 21:00 - 23:00
Μια από τις σημαντικότερες κωμωδίας της ευρωπαϊκής δραματουργίας, η “Σπασμένη Στάμνα” του Χάινριχ φον Κλάιστ παρουσιάζεται στις ΙΩΝΙΚΕΣ ΓΙΟΡΤΕΣ, σε μετάφραση, διασκευή και σκηνοθεσία του Γιώργου Κιμούλη.Πρόκειται για ένα έργο που πραγματεύεται τον λανθασμένο τρόπο που ασκείται η δικαιοσύνη από κάποιους λειτουργούς της κι έχει σπαρταριστούς χαρακτήρες, απροσδόκητες κωμικές ανατροπές, συνεχείς παρεξηγήσεις και αναπόφευκτες συγκρούσεις.Πρωταγωνιστούν οι: Γιώργος Κιμούλης, Τζόυς Ευείδη, Αργύρης Αγγέλου, Λίλη Τσεσματζόγλου, Γιώργος Στριφτάρης, Βασίλης Γιακουμάρος και Βασίλης Πουλάκος.Ώρα έναρξης: 21:00Γενική είσοδος: 7 ευρώΕισιτήρια στα ταμεία του Άλσους 10:00-13:00 και 17:30:20:00 καθώς και μία ώρα πριν την έναρξη της παράστασης.

Η ΓΙΩΤΑ ΝΕΓΚΑ ΣΤΙΣ ΙΩΝΙΚΕΣ ΓΙΟΡΤΕΣ 2024
2024-09-12 21:00 - 23:00
Την καταξιωμένη καλλιτέχνιδα Γιώτα Νέγκα υποδέχονται οι ΙΩΝΙΚΕΣ ΓΙΟΡΤΕΣ.
Η Γιώτα Νέγκα και η ορχήστρα της θα δώσουν μια παράσταση τόσο με τραγούδια της προσωπικής της δισκογραφίας με συνθέτες όπως οι Καλατζόπουλος, Καραμουρατίδης, Μωραίτης κ.α. όσο και άλλων κορυφαίων ερμηνευτών και δημιουργών.
Η αγαπημένη τραγουδίστρια συναντιέται με τους θρύλους του λαϊκού μας τραγουδιού και μέσα από την υψηλής αισθητικής ερμηνεία της στήνει με μεράκι μια βραδιά γεμάτη νοσταλγία αλλά και αληθινό κέφι.
Ώρα έναρξης: 21:00
Γενική είσοδος: 7 ευρώ
Εισιτήρια στα ταμεία του Άλσους 10:00-13:00 και 17:30-20:00 καθώς και μία ώρα πριν την έναρξη της συναυλίας.

"Η ΘΑΛΑΣΣΑ ΚΙ Ο ΓΕΡΟΣ" ΣΤΙΣ ΙΩΝΙΚΕΣ ΓΙΟΡΤΕΣ
2024-09-13 21:00 - 23:00
“Η Θάλασσα κι ο Γέρος”, μια παράσταση βασισμένη στο αντίστοιχο έργο του Έρνεστ Χέμινγουεϊ που βραβεύτηκε με Πούλιτζερ, ανεβαίνει στις ΙΩΝΙΚΕΣ ΓΙΟΡΤΕΣ.
Το έργο περιγράφει μια φαινομενικά απλή ιστορία, αυτή ενός ψαρά που κατάφερε να ψαρέψει ένα υπέροχο μπλε μάρλιν μετά από 84 ημέρες χωρίς ψάρια. Πίσω από αυτήν ωστόσο, κρύβεται ένας κόσμος πλούσιος σε συμβολισμούς και μεταφορές για την αναζήτηση του σκοπού, την αντοχή του ανθρώπινου πνεύματος και την συγκρουσιακή σχέση του ανθρώπου με το φυσικό περιβάλλον.
Πρωταγωνιστούν οι: Τάσος Νούσιας, Βασίλης Μηλιώνης, Φαίδρα Σούτου. Ακούγεται η φωνή της Evelyn Assouad.
Διασκευή – σκηνοθεσία: Μαρλέν Καμίνσκι.
Ώρα έναρξης: 21:00
Γενική είσοδος: 7 ευρώ
Εισιτήρια στα ταμεία του Άλσους 10:00-13:00 και 17:30-20:00 καθώς και μία ώρα πριν την έναρξη της παράστασης.

ΙΩΝΙΚΕΣ ΓΙΟΡΤΕΣ: ΕΠΕΤΕΙΑΚΟ ΑΦΙΕΡΩΜΑ ΣΤΗ ΜΙΚΡΑΣΙΑ
2024-09-14 21:00 - 23:00
Επετειακό αφιέρωμα στην Μικρασία πραγματοποιείται το Σάββατο 14 Σεπτεμβρίου στο Άλσος στο πλαίσιο των ΙΩΝΙΚΩΝ ΓΙΟΡΤΩΝ με ελεύθερη είσοδο.

Στην ημέρα μνήμης για την μεγάλη καταστροφή, συμμετέχουν:
* Το 5μελές μουσικό σχήμα Απηλιώτης Ήχος
* Η 5μελής Ορχήστρα του Παύλου Καρποδίνη με την συμμετοχή της Θέλμας Καραγιάννη
* Η Δημοτική Χορωδία της Νέας Σμύρνης “Ιωνικές Φωνές”
Ώρα έναρξης:21:00

ΟΙ SWINGIN' CATS ΣΤΙΣ ΙΩΝΙΚΕΣ ΓΙΟΡΤΕΣ
2024-09-15 21:00 - 23:00
Σ’ ένα non stop party μας καλούν οι Swingin’ Cats που ανεβαίνουν στην σκηνή των ΙΩΝΙΚΩΝ ΓΙΟΡΤΩΝ.
Με τον κομψό jazzy ήχο τους, το κέφι και την αστείρευτα δημιουργική τους φύση οι Swingin’ Cats αναμειγνύουν μουσικά ρεύματα όλων των εποχών με ευρηματικό τρόπο.
Το συγκρότημα μετρά 14 χρόνια παρουσίας στα ελληνικά μουσικά δρώμενα με εκατοντάδες εμφανίσεις σε venues και φεστιβάλ ανά την Ελλάδα και το εξωτερικό.
Είστε έτοιμοι για ένα live γεμάτο ενέργεια, κέφι και χορό μέχρι… τελικής πτώσης;
Ώρα έναρξης: 21:00
Γενική είσοδος: 7 ευρώ
Εισιτήρια στα ταμεία του Άλσους 10:00-13:00 και 17:30-20:00 καθώς και μία ώρα πριν την έναρξη της συναυλίας.
